श्री हृदय चैतन्य श्यामानंद प्रभु को आशीर्वाद देकर अन्य वैष्णवो सहित अपने ग्राम वापास लौट गए । श्री श्यामानंद जी अब अपने आराध्य श्री श्यामसुंदर की सेवा में निमग्न रहने लगे । एक दिन भरतपुर रियासत के राजा के कोष में रातों रात राधारानी का एक दिव्य विग्रह स्वयं प्रकट हो गया। यह घटना १५७८ ई की है । उस रात श्री श्यामसुंदर ने श्यामानंद जी को स्वप्न में कहा- मेरी राधारानी भरतपुर के राज प्रासाद में प्रकट हो गई हैं। तुम मेरा उनके साथ विवाह कराओ। उधर स्वयं प्रकटित राधारानी ने भरतपुर के महाराज को भी स्वप्न में आदेश दिया-मेरे श्यामसुंदर श्रीधाम वृंदावन में श्यामानंद की कुटिया में विराजते है । तुम उनके साथ मेरा विवाह संपन्न कराओ।